Návrh

na zrušenie úlohy B.6. z uznesenia vlády Slovenskej republiky č. 878             z 3. decembra 2008

Návrh na zrušenie

Číslo úlohy:	úloha B.6. z uznesenia vlády Slovenskej republiky č. 878                z 3. decembra 2008

Znenie úlohy:	„Predložiť na rokovanie vlády návrh zákona, ktorým sa mení a dopĺňa zákon č. 587/2004 Z. z o Environmentálnom fonde a o zmene a doplnení niektorých zákonov v znení neskorších predpisov k návrhu legislatívnych, inštitucionálnych a ekonomických opatrení na zmiernenie a následné zastavenie podkôrnikovej kalamity v smrečinách na Slovensku.“

Termín úlohy:			 do 28. februára  2009 

Odôvodnenie zrušenia: 	

Cieľom úlohy uznesenia vlády SR č. 878 z 3. decembra 2008, bod B.6., ktorou sa má novelizovať zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov, je vytvoriť podmienky pre umožnenie financovania opatrení na ochranu lesa v súvislosti so zmiernením a následným zastavením podkôrnikovej kalamity v smrečinách na území Slovenskej republiky. 

Podľa § 4 ods. 1 písm. a) zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov, prostriedky Environmentálneho fondu (ďalej len „fond“) možno poskytnúť a použiť na podporu činností zameraných na dosiahnutie cieľov štátnej environmentálnej politiky na celoštátnej, regionálnej alebo miestnej úrovni. V zmysle § 7 citovaného zákona, na tieto činnosti fond poskytuje finančné prostriedky nielen na podporu formou dotácie, ale aj podporu formou úveru v jednotlivých oblastiach a k nim príslušných aktivitách.

V zmysle § 2 vyhlášky č. 157/2005 Z. z. Ministerstva životného prostredia Slovenskej republiky, ktorou sa vykonáva zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov, podpora formou dotácie, resp. úveru sa môže poskytnúť fyzickej alebo právnickej osobe na podporu činností zameraných na dosiahnutie cieľov štátnej environmentálnej politiky, najmä v ochrane ovzdušia a ozónovej vrstvy Zeme, ochrane a využívaní vôd, rozvoji odpadového hospodárstva a v ochrane prírody a krajiny.

V členení jednotlivých oblastí fondu je preto aj oblasť „Ochrana krajiny a prírody“. V danej oblasti sú bližšie špecifikované aktivity pod označením D/3 a D/4:

Aktivita D/3
Realizácia schválených programov starostlivosti
Podpora je zameraná na realizáciu schválených programov starostlivosti o chránené územia  a chránené stromy a územia medzinárodného významu a schválených programov záchrany chránených území, chránených stromov a chránených druhov rastlín a živočíchov, vybudovanie náučných chodníkov, ekoparkov, ekotrás, budovanie športovísk, oddychových miest pre dospelých a deti, úprava rybníkov a malých vodných plôch.

Kritériá pre aktivitu D/3 sa týkajú území navrhnutých a zaradených do siete NATURA 2000, národné prírodné rezervácie, národné prírodné pamiatky, A zóny národných parkov, územia, na ktoré sa vzťahujú záväzky vyplývajúce z medzinárodných dohovorov, prírodné  rezervácie, prírodné pamiatky, B zóny národných parkov, chránené areály, C zóny národných parkov, súkromné chránené územia, chránené stromy, D zóny národných parkov, chránené krajinné oblasti, kriticky ohrozené chránené druhy rastlín a živočíchov.

Aktivita D/4
Realizácia opatrení v ochranných pásmach chránených území
Podpora je zameraná na realizáciu opatrení v ochranných pásmach chránených území           na zabránenie šírenia a premnoženia škodcov z chránených území s 5. stupňom ochrany,        v ktorých nebola povolená výnimka orgánom štátnej správy ochrany prírody a krajiny          na vykonávanie náhodnej ťažby.  

Jedným z kritérií pre aktivitu D/4 je aj: „Realizácia je navrhnutá v území s aktuálnou potrebou zabránenia šírenia a premnoženia škodcov“, a súčasne aj: „Realizácia je navrhnutá     v území s potenciálnym ohrozením šírenia a premnoženia škodcov“ . 

Z daných aktivít vyplýva, že na zmiernenie a následné zastavenie podkôrnikovej kalamity v smrečinách na Slovensku má fond vytvorené legislatívne podmienky pre financovanie opatrení na ochranu krajiny a prírody, preto nie je žiaduce predkladať návrh zákona, ktorým sa mení a dopĺňa zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov.